Fil-palazz Presidenzjali l-Belt, twaqqaf il-Forum Nazzjonali tat-Trade Unions, bi sħab bejn il-President ta’ Malta Marie-Louise Coleiro Preca u ċ-Ċentru għall-istudju tax-xogħol fi ħdan l-Università ta’ Malta. Aktar minn 20 union iffirmaw it-termini ta’ referenza li se jkunu qiegħdin jorbuthom biex jieħdu sehem f’dan il-forum. Id-direttur taċ-Ċentru għall-istudju Dr Manuel Debono, qal li dan il-forum se jagħti opportunità lil dawn il-unions biex jaqblu bejniethom fuq temi komuni fosthom dwar is-saħħa u s-sigurtà fuq il-post tax-xogħol, il-kundizzjonijet ġodda tax-xogħol u t-tiġdid tal-ħiliet tal-ħaddiema. Il-President Coleiro-Preca qalet li dan huwa mument storku li għandu jwassal għal aktar għaqda fost il-unions. Qalet li l-ewwel prijoritajiet se jkunu li jsiru seminars edukattivi, kampanja ta’ tagħrif dwar saħħa u sigurta, u stħarrig xjentifiku dwar il-ħidma tat-trade unions f’Malta. Din l-inizjattiva nibtet wara li l-Unions, laqgħu l-istendina tal-President ta’ Malta fl-ewwel ta’ Mejju li għadda u minn dak inhar ‘l hawn bdiet ħidma li waslet għat-tnedija ta’ dan il-forum.